
Folyékony fém közegű hűtőrendszer fejlesztése

A kutatómunka alapkérdését a korszerű chiplet alapú modern integráció vetette fel. A chipletekben keletkező extrém magas disszipációsűrűséget valamilyen módon kezelni kell, a legfőbb kérdés ugyanakkor az, hogy miként lehetne elkerülni a túlmelegedésüket. A javasolt megoldás egy folyékony fém alapú termikus menedzsment koncepciója, amely hő- és áramlástani szempontokat is figyelembe vesz. Minden elektronikai készülékben a termikus okokból történő meghibásodások elkerülése érdekében létesíteni kell egy alacsony hőellenállású hőutat a félvezető eszközök által disszipált hő elvezetésére; ezt egy rendkívül jó hővezetési tulajdonságokkal rendelkező folyékony fém közeg biztosíthatná. Mivel ez egy meglehetősen új megközelítés, kulcskérdés, hogy miként lehet a jelenleginél hatékonyabb, olcsóbban üzemeltethető és környezetbarátabb hűtési rendszert alkalmazni.
A projekt célja a nagy számítási teljesítményű, chiplet alapú eszközökben előforduló bizonyos termikus problémák újszerű és hatékony kiküszöbölése a modern, nagy kivezetésszámú tokozások hátoldalára integrálható mikroméretű csatornahálózatok kialakításával. A mikroméretű csatornákon alapuló folyékony fémes hűtési módszer hatékonysága akár több nagyságrenddel is felülmúlhatja a kényszerített légárammal működő, de akár még a víz alapú hűtőrendszerek hatékonyságát is. A kutatás elsődleges célkitűzése a folyékony fém alapú mikrofluidikai rendszer megalkotása, tulajdonságainak feltérképezése, illetve potenciális továbbfejlesztése.
A kutatás első fázisában elkészítettem különféle lehetséges mikrocsatorna-mintázatokat, valamint megvizsgáltam a választott folyékony fém viselkedését a mintázatokban. Emellett rendszerszintű szimulációk segítségével felvázoltam a tesztmintázatok hidrodinamikai tulajdonságait, és modelleztem a folyékony fém áramlását bennük. A szimulációs eredmények alapján kiválasztottam az optimális tulajdonságokkal rendelkező mintát. A kutatás során termikus méréseket is végeztem, ezen mérések alapjául a termikus-tranziens tesztelési módszer szolgált. A mérések segítségével összehasonlítottam a folyékony fém alapú hűtőrendszereket olaj és víz alapú rendszerekkel. Az eredmények alapján világossá vált, hogy a folyékony fém képes hűteni eszközöket, továbbá az olajnál jobb eredményeket produkált, ekként a rendszer megfelelő optimalizálásával és a karakterisztikus csatornahosszúságok figyelembevételével akár még a víznél is hatékonyabb lehet.



